(2)U skladu s člankom 25.a stavkom 5. točkom (a) Uredbe (EZ) br. 810/2009 7. listopada 2021. donesena je Provedbena odluka Vijeća (EU) 2021/1781 kojom je privremeno suspendirana primjena članka 14. stavka 6., članka 16. stavka 5. točke (b), članka 23. stavka 1. i članka 24. stavaka 2. i 2.c Uredbe (EZ) br. 810/2009 u odnosu na određene državljane Gambije.

(3)U skladu s člankom 25.a stavkom 2. Uredbe (EZ) br. 810/2009 Komisija od stupanja na snagu Provedbene odluke Vijeća (EU) 2021/1781 kontinuirano procjenjuje suradnju s Gambijom u pogledu ponovnog prihvata. Procjena ukazuje na to da nije došlo do znatnih poboljšanja jer je suradnja u pogledu identifikacije i vraćanja i dalje problematična, nije poštovan vremenski okvir utvrđen dogovorom EU-a o ponovnom prihvatu, a moratorij na vraćanje čarter letovima, koji je Gambija jednostrano uvela, ostao je na snazi do ožujka 2022. Unatoč ograničenom napretku, posebno izdavanju triju iskrcajnih dozvola za operacije vraćanja do kojih je došlo nakon suspenzije moratorija koji je uvela Gambija, suradnja u području ponovnog prihvata i dalje je nedostatna te su potrebna znatna i trajna poboljšanja.

(4)Komisija procjenjuje da je, unatoč mjerama donesenima Provedbenom odlukom Vijeća (EU) 2021/1781, suradnja Gambije s Unijom u pitanjima ponovnog prihvata i dalje nedostatna te je stoga potrebno daljnje djelovanje. Provedbena odluka Vijeća (EU) 2021/1781 trebala bi ostati na snazi.

(5)Postupna primjena povećane vizne pristojbe na državljane Gambije trebala bi poslati jasnu poruku gambijskim tijelima da treba poduzeti potrebne mjere za poboljšanje suradnje u području ponovnog prihvata.

(6)Stoga bi se vizna pristojba u iznosu od 120 EUR, kako je utvrđeno u članku 16. stavku 2.a Uredbe (EZ) br. 810/2009, trebala primjenjivati na državljane Gambije koji podliježu obvezi posjedovanja vize na temelju Uredbe (EU) 2018/1806 Europskog parlamenta i Vijeća. Ta se pristojba ne primjenjuje na djecu mlađu od 12 godina. Ne bi se trebala primjenjivati ni na podnositelje zahtjeva koji su oslobođeni vizne pristojbe u skladu s člankom 16. stavkom 4. ili člankom 16. stavkom 5. točkama (a) ili (c) Uredbe (EU) 810/2009.

(7) Ova Odluka ne bi trebala utjecati na primjenu Direktive 2004/38/EZ, kojom se pravo na slobodno kretanje proširuje na članove obitelji bez obzira na njihovo državljanstvo kada su u pratnji građanina Unije ili mu se pridružuju. Ova se Odluka stoga ne bi trebala primjenjivati na članove obitelji građanina Unije na kojeg se primjenjuje Direktiva 2004/38/EZ niti na članove obitelji državljanina treće zemlje koji ima pravo na slobodno kretanje jednakovrijedno onom građana Unije na temelju sporazuma između Unije i treće zemlje.

(8)Mjerama predviđenima u ovoj Odluci ne bi se trebale dovoditi u pitanje obveze država članica na temelju međunarodnog prava, uključujući kao zemalja domaćina međunarodnih međuvladinih organizacija ili međunarodnih konferencija koje su sazvali Ujedinjeni narodi ili druge međunarodne međuvladine organizacije čije se sjedište nalazi u državama članicama. Stoga se primjena povećane vizne pristojbe ne bi trebala primjenjivati na državljane Gambije koji podnose zahtjev za vizu u mjeri u kojoj je to potrebno kako bi države članice ispunile svoje obveze kao zemlje domaćini takvih organizacija ili takvih konferencija.

(9)U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje. S obzirom na to da ova Odluka predstavlja daljnji razvoj schengenske pravne stečevine, Danska, u skladu s člankom 4. navedenog protokola, u roku od šest mjeseci nakon što Vijeće odluči o ovoj Odluci odlučuje hoće li je provesti u svojem nacionalnom pravu.

(10)Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ; Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

(11)U pogledu Islanda i Norveške ova Odluka predstavlja razvoj odredaba schengenske pravne stečevine u smislu Sporazuma između Vijeća Europske unije i Republike Islanda i Kraljevine Norveške o pridruživanju tih država provedbi, primjeni i razvoju schengenske pravne stečevine, koje pripadaju području iz članka 1. točke B Odluke Vijeća 1999/437/EZ.

(12)U pogledu Švicarske ova Odluka predstavlja razvoj odredaba schengenske pravne stečevine u smislu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine, koje pripadaju području iz članka 1. točke B Odluke 1999/437/EZ u vezi s člankom 3. Odluke Vijeća 2008/146/EZ.

(13)U pogledu Lihtenštajna ova Odluka predstavlja razvoj odredaba schengenske pravne stečevine u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine, koje pripadaju području iz članka 1. točke B Odluke 1999/437/EZ u vezi s člankom 3. Odluke Vijeća 2011/350/EU.

(14)Ova Odluka predstavlja akt koji se temelji na schengenskoj pravnoj stečevini ili je na drugi način s njom povezan, u smislu članka 3. stavka 2. Akta o pristupanju iz 2003., članka 4. stavka 2. Akta o pristupanju iz 2005. odnosno članka 4. stavka 2. Akta o pristupanju iz 2011.,

DONIJELO JE OVU ODLUKU:

Članak 1.

Područje primjene

1.Ova se Odluka primjenjuje na državljane Gambije koji podliježu obvezi posjedovanja vize na temelju Uredbe (EU) 2018/1806.

2.Ova se Odluka ne primjenjuje na državljane Gambije koji su izuzeti od obveze posjedovanja vize na temelju članka 4. ili članka 6. Uredbe (EU) 2018/1806.

3.Ovom se Odlukom ne dovodi u pitanje mogućnost ukidanja ili smanjenja iznosa vizne pristojbe koja se naplaćuje u pojedinačnim slučajevima, u skladu s člankom 16. stavkom 6. Uredbe (EZ) br. 810/2009.

4.Ova se Odluka ne primjenjuje na državljane Gambije koji podnose zahtjev za vizu i koji su članovi obitelji građanina Unije na kojeg se primjenjuje Direktiva 2004/38/EZ niti na članove obitelji državljanina treće zemlje koji ima pravo na slobodno kretanje jednakovrijedno onom građana Unije na temelju sporazuma između Unije i treće zemlje.